section_heading: Posljedice
paragraph_text: Na samom Kosovu su se posljedice nereda odrazile i u sve lošijim odnosima albanske većine i nealbanske manjine, prije svega Srba i Crnogoraca, iako su pokrajinske vlasti nastavile promovirati službenu politiku bratstva i jedinstva. Međusobno nepovjerenje se, između ostalog, odražavalo i kroz sve manje kontakata između različitih zajednica, što je, uz atmosferu fizičke i ekonomske nesigurnosti dovelo do početka iseljavanja Srba s Kosova, uglavnom u Užu Srbiju. Savezne vlasti su takve procese nastojale neko vrijeme zaustaviti dovođenjem tzv. Saveznog odreda milicije u pokrajinu, koga su činili kontingenti iz drugih republika SFRJ, te koji je svojim sastavom trebao ne samo poboljšati opću sigurnost nego nepristrano služiti svim zajednicama.